32005D0610
L 208/21
JURNALUL OFÍCIAL AL UNIUNII EUROPENE
DECIZIA COMISIEI
din 9 august 2005
de stabilire a claselor de performanță de comportare la foc pentru anumite produse pentru construcții
[notificată cu numărul C(2005) 2925]
(Text cu relevanță pentru SEE)
(2005/610/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 89/106/CEE a Consiliului din 21 decembrie 1988 privind apropierea actelor cu putere de lege și a actelor administrative ale statelor membre referitoare la produsele pentru construcții (1), în special articolul 20 alineatul (2),
întrucât:
(1)
Directiva 89/106/CEE prevede că pentru a lua în considerare diferitele niveluri de protecție la nivel național, regional sau local pentru lucrările de construcții, poate fi necesar să se stabilească în documentele interpretative clase corespunzătoare comportării produselor în privința fiecărei cerințe esențiale. Aceste documente au fost publicate sub titlul „Comunicarea comisiei cu privire la documentele interpretative ale Directivei 89/106/CEE a Consiliului (2)”.
(2)
Cu privire la cerințele esențiale de siguranță în caz de incendiu, documentul interpretativ nr. 2 enumeră mai multe măsuri intercorelate care definesc împreună strategia de siguranță împotriva incendiilor ce urmează să fie realizată în diferite moduri în statele membre.
(3)
Documentul interpretativ nr. 2 identifică una din aceste măsuri de limitare a generării și răspândirii focului și a fumului într-o zonă dată, limitând contribuția potențială a produselor pentru construcții la extinderea incendiilor.
(4)
Nivelul acestei limitări poate fi exprimat numai prin diferite niveluri de comportare la incendiu a produselor în forma de utilizare finală.
(5)
Ca o soluție armonizată, prin Decizia 2000/147/CE a Comisiei din 8 februarie 2000 de punere în aplicare a Directivei 89/106/CEE a Consiliului, a fost adoptat un sistem de clasificare a performanței de comportare la foc a produselor pentru construcții (3).
(6)
În cazul anumitor produse pentru construcții, este necesar să se folosească clasificarea stabilită în Decizia 2000/147/CE.
(7)
Comportarea la incendiu a multor produse și/sau materiale pentru construcții, în cadrul clasificării prevăzute în Decizia 2000/147/CE, este bine stabilită și suficient de bine cunoscută autorităților de reglementare în domeniul prevenirii incendiilor din statele membre, astfel încât acestea nu solicită efectuarea unor încercări pentru această caracteristică specială de comportare.
(8)
Acolo unde este relevant, produsele au fost considerate în funcție de utilizarea finală.
(9)
Măsurile prevăzute în prezenta decizie sunt în conformitate cu avizul Comitetului permanent pentru construcții,
ADOPTĂ PREZENTA DIRECTIVĂ:
Articolul 1
Produsele și/sau materialele pentru construcții care îndeplinesc toate cerințele caracteristicii „comportare la incendiu” fără să fie nevoie de încercări suplimentare sunt definite în anexă.
Articolul 2
Clasele caracteristice care urmează să se aplice diferitelor produse și/sau materiale pentru construcții, din cadrul clasificării comportării la incendiu adoptate în Decizia 2001/671/CE, sunt definite în anexa la prezenta decizie.
Articolul 3
Prezenta decizie se adresează statelor membre.
Adoptată la Bruxelles, 9 august 2005.